vaatamata headele kavatsustele, ei ärganud me esmaspäeva hommikul kell vara, et minna kultuuriprogrammile, vaid põõnasime vähemalt keskpäevani. otsustasime alustada madridi sealtsamast, kust kõik ülejäänudki -  sest see on kogu hispaania keskpunkt - puerta del solilt, kus muud suurt põnevat polegi peale purskkaevu ja karu, kes puu otsast midagi kätte saada üritab. raamat väidab, et tegu on maasikapuuga (on veel palju asju, mida hispaanlased ei tea…) ja et see on madridi sümbol, küllap siis on. edasi astusime mööda calle mayori plaza mayori peale, mis oli tüüpiline suletud väljak, kus omal ajal toimus kõik, mis kedagi lõbustada võis, sh hukkamised, härjavõitlus ja klatš. mööda paari pisikest tänavat jõudsime  kogemata mercado san migueli juurde. tegu oli fäänsi siseturuga, kus lõunaajal, mil me sinna ka sattusime, käis väga tihe seltsielu, sest ilmselt käiakse seal lõunat näksimas. sai osta nii veini kui tapast, kala ja juurikaid (silmavaadet ostma ei pea ja sõpru ei saa) ja kõik oli nii ilus ja ahvatlev, et pärast kahte tapast kahe peale läksime ruttu minema enne, kui rahakulutussoov üle mõistuse oleks kasvanud. edasi vaatasime üle katedraali ja palacio reali väljastpoolt, siis oli ilm korraks nii normaalne, et sai mõnuga mööda gran viat jalutada. küll aga hakkas jälle mehemoodi kallama selleks ajaks, kui gran via lõppu plaza de cibelesele jõudsime, nii et varjusime hetke kohvikus ja otsustasime siis läbi parque de retiro koju minna. pargis pole iseenesest midagi põnevat talveajal, kui välja arvata maailma ainumas avalik skulptuur luciferist. siis tatsasime plaza tirso de molinale, mis meie koduväljak, ostsime lidlist head ja paremat ja läksime koju süüa tegema ja kuuma duši alla, sest päev otsa oli vahelduva eduga padukat sadanud. oli väga lõbus õhtusöök, süüa jätkus ja lambruscot algatuseks ka, teemad olid lõbusad ja nalja sai.